Псоми куэдкIэ ящхьэщыкIауэ
«Фыщт» стадионым вэсэпшыхь гуфIэгъуэкIэ щызэхуащIыжащ XI ЩIымахуэ Паралимп Джэгухэр. Урысей Федерацэм и спортсменхэм я тепщэныгъэ инкIэ ар япэ махуэм щыщIэдзауэ екIуэкIащ.
Паралимпиадэхэр зэрыщыIэрэ зэи къэхъуакъым апхуэдиз ефIэкIыныгъэ зы къэралыгъуэм икIахэм яIауэ. Урысей Федерацэм и спортсменхэм яхузэфIэкIащ псори зэхэту медаль 80 къахьыну. Абыхэм ящыщу 30-р дыщэщ, 28-р дыжьынщ, 22-р жэзщ. ИлъэсиплI и пэкIэ Ванкувер (Канадэ) щыIа Паралимп Джэгухэм медалу къыщахьахэмкIэ официальнэу щымыт командэхэм я зэпеуэм щытекIуа Германием псори зэхэту къыщихьар зэрыхъур медаль 24-рэщ (13-р дыщэу, 5-р дыжьыну, 6-р жэзу). Псалъэм къыдэкIуэу къыхэдгъэщынщи, Урысей Федерацэм и паралимпийцхэми 2010 гъэм зыIэрагъэхьэфар иджырейм елъытауэ мащIэщ (12-6-10), гуп зэпеуэм етIуанэ щыхъуами.
Зэхьэзэхуэр официальнэу щызэхуащIыжа гъатхэпэм и 16-ми Урысей Федерацэм медалу 10 къихьащ (3-р дыщэу). яфIэхьэлэмэту куэд зыкIэлъыплъа следж-хоккейм и финалым Канадэр щынэхъыфIащ. Абы щхьэкIэ къэмынэу ди щIалэхэм щытхъу лей яхуэфащэщ, япэ дыдэу апхуэдэ зэхьэзэхуэм хэтами, етIуанэ зэрыхъуфам къыхэ- кIыу.
Паралимпиадэхэм щхьэзакъуэ рекорд щигъэуващ Петушков Роман. Абы Сочэ щекIуэкIа зэхьэзэхуэхэм дыщэ медалу 6 къыщихьащ. Нэхъапэм апхуэдэ зыхузэфIэкIа дунейм теткъым. Ар биатлонми лыжэкIэ къызэдэжэнми щэрыщэ щытекIуащ.
Урысей Федерацэм къыкIэлъокIуэ Германиер. Псори зэхэту нэмыцэхэм медаль 15 къахьауэ аращ (9-р дыщэу, 5-р дыжьыну, 1-р жэзу). Иджыри къэс ещанэу щыта Украинэр Паралимпиадэм и иужьрей махуэм Канадэм къригъэкIуэтэхащ.
Къэхъун Бэч.
